DIRECTIVA 2007/34/CE A COMISIEI
din 14 iunie 2007
de modificare, în vederea adaptării la progresul tehnic, a Directivei 70/157/CEE a Consiliului referitoare la nivelul de zgomot admis și la sistemul de evacuare al autovehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), în special articolul 13 alineatul (2) a doua liniuță,
având în vedere Directiva 70/157/CEE a Consiliului din 6 februarie 1970 privind apropierea legislațiilor statelor membre referitoare la nivelul de zgomot admis și la sistemul de evacuare al autovehiculelor (2), în special articolul 3,
întrucât:
(1)
Directiva 70/157/CEE este una dintre directivele speciale care fac parte din procedura comunitară de omologare de tip instituită prin Directiva 70/156/CEE. Dispozițiile Directivei 70/156/CEE privind sistemele, componentele și unitățile tehnice individuale pentru vehicule se aplică, prin urmare, Directivei 70/157/CEE.
(2)
De la intrarea în vigoare a Directivei 70/157/CEE, nivelul limită de zgomot emis de autovehicule a fost redus de câteva ori, cel mai recent în anul 1995. Ultima reducere nu a avut efectul scontat, iar studii efectuate ulterior au arătat faptul că metoda de măsurare utilizată nu mai reflectă comportamentul real la volan. În consecință, sunt necesare introducerea unui nou ciclu de încercare și apropierea condițiilor de conducere pentru efectuarea încercării de verificare a nivelului de zgomot de operațiunile reale efectuate în timpul conducerii. Noul ciclu de încercare este inclus în Regulamentul nr. 51 al Comisiei Economice pentru Europa a Organizației Națiunilor Unite (CEE-ONU), seria 02 de amendamente (3).
(3)
În cursul perioadei de tranziție, este indicat ca pentru omologarea de tip să fie efectuată atât încercarea actuală cât și cea nouă și ca rezultatele obținute în urma ambelor încercări să fie raportate Comisiei. Astfel, Comisia va putea obține datele necesare pentru stabilirea valorilor limită adecvate pentru metoda nouă de măsurare, care va urma să înlocuiască protocolul de încercare existent. Utilizarea metodei actuale ar trebui să fie în continuare necesară pentru obținerea omologării de tip, iar metoda nouă ar trebui să fie utilizată în scopul monitorizării. După încheierea perioadei de tranziție, protocolul de încercare adaptat în funcție de noua încercare ar trebui să devină singura metodă de măsurare necesară pentru omologarea de tip.
(4)
În vederea luării în considerare a celor mai recente modificări aduse Regulamentelor CEE-ONU nr. 51 și nr. 59 la care Comunitatea deja a aderat, se recomandă adaptarea Directivei 70/157/CEE la progresul tehnic prin alinierea acesteia la cerințele tehnice din regulamentele respective. Această adaptare este importantă în special în vederea transpunerii procedurii de monitorizare obligatorie a emisiilor de zgomot de la autovehicule prevăzută în Regulamentul CEE-ONU nr. 51, în scopul omologării de tip CE. În caz contrar, directiva ar rămâne în urmă față de regulament în ceea ce privește progresul tehnic.
(5)
În conformitate cu articolul 3 din Directiva 70/157/CEE, măsurile prevăzute în prezenta directivă nu modifică cerințele stabilite la punctele 5.2.2.1 și 5.2.2.5 din anexa la Directiva 70/157/CEE. În ceea ce privește noua structură a anexelor, este necesar să se adapteze numerotarea și trimiterile specificate la punctele menționate anterior. În vederea asigurării unei legături cu alte dispoziții ale legislației comunitare, este indicat, de asemenea, să se asigure corespondența între numerotarea actuală și cea nou introdusă.
(6)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic,
ADOPTĂ PREZENTA DIRECTIVĂ:
Articolul 1
(1) Directiva 70/157/CEE se modifică după cum urmează:
(a)
Anexa I se înlocuiește cu textul din anexa I la prezenta directivă;
(b)
Anexa II se înlocuiește cu textul din anexa II la prezenta directivă;
(c)
Anexa III se înlocuiește cu textul din anexa III la prezenta directivă;
(d)
Anexa IV se elimină.
(2) Trimiterile la punctele 5.2.2.1 și 5.2.2.5 din anexa I la Directiva 70/157/CEE se consideră trimiteri la punctele 2.1 și 2.2 din anexa I, astfel cum a fost înlocuită prin prezenta directivă.
Articolul 2
Începând de la 6 iulie 2008 și până la 6 iulie 2010 vehiculul pentru care trebuie obținută omologarea de tip este supus încercării stabilit în anexa 10 la Regulamentul CEE-ONU nr. 51, numai în scopul monitorizării. Rezultatele încercării menționat anterior sunt adăugate la documentele stabilite în apendicele 1 și 2 din anexa I la Directiva 70/157/CEE, astfel cum a fost modificată prin prezenta directivă, în conformitate cu anexa 9 la Regulamentul CEE-ONU nr. 51. Statul membru în cauză trimite aceste documente informative Comisiei. Aceste obligații nu aduc atingere cazurilor de prelungire a omologării în conformitate cu prezenta directivă. În cadrul procedurii de monitorizare menționate anterior, un vehicul nu este considerat a fi de tip nou dacă este diferit numai din punct de vedere al dispozițiilor menționate în punctele 2.2.1 și 2.2.2 din Regulamentul CEE-ONU nr. 51.
Articolul 3
(1) Statele membre adoptă și publică actele cu putere de lege și actele administrative necesare pentru respectarea prezentei directive până la 5 iulie 2008 cel târziu. Statele membre comunică de îndată Comisiei textele acestor acte și un tabel de corespondență între respectivele acte și prezenta directivă.
Statele membre aplică dispozițiile respective începând cu 6 iulie 2008.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre decid care va fi procedura pentru o astfel de trimitere.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 14 iunie 2007.